### | | | | --- | --- | | | | | --- | | **Byråd** 24. april 2017 Sagsnr. 710-2017-7590 Dok.nr. 710-2017-101252 Sagsbehandler DPGILA | | 58.                 Beretning om magtanvendelser i 2016 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Servicelovens kapitel 24 |

###

**SAGENS INDHOLD**

Byrådet skal tage stilling til den årlige beretning
vedrørende magtanvendelse overfor voksne, der ikke kan tage vare på egne
interesser. Med baggrund i beretningen skal Byrådet træffe beslutning om
hvilken indsats, der er behov for fremover for i det videst muligt omfang at
forebygge anvendelse af magt.

Magtanvendelse foregår, når kommunernes personale foretager
fysiske indgreb i borgerens ret til at bestemme over eget liv for at give den
nødvendige omsorg. Hovedparten af magtanvendelserne i [adresse] vedrører
fastholdelse for at hindre personskade på borgeren selv, andre beboere eller
personalet.

Byrådet modtager en årlig beretning om magtanvendelser.
Beretningen for 2016 er vedlagt som bilag. Beretningen indeholder en oversigt
over de indberetninger, som Favrskov Kommune har modtaget i henholdsvis 2014,
2015 og 2016 vedrørende Favrskov-borgere både i og udenfor kommunen. Oversigten
er fulgt op af en beskrivelse af udviklingen i indberetningerne samt forslag
til fokusområder for fremtiden.

**VURDERING**

Sammenlignet med 2015 er der sket en markant stigning i
antallet af magtanvendelser på både ældreområdet og handicap- og
psykiatriområdet. Det samlede antal indberetninger på ældreområdet er steget
fra 21 i 2015 til 84 i 2016. Heraf vedrører 75 af indberetningerne den samme
borger og drejer sig om fastholdelse i forbindelse med behandlings- og
hygiejnesituationer. Det samlede antal indberetninger på handicap- og
psykiatriområdet er steget fra 42 i 2015 til 54 i 2016.

Det gælder for begge områder, at det samlede antal
indberetninger er fordelt på få borgere, og derfor er antallet af
indberetninger meget afhængig af konkrete borgeres tilstand.

På ældreområdet er den mest markante ændring fra 2015 til
2016, at antallet af indberetninger i forbindelse med behandling er steget fra
0 til 61. De 60 ud af de 61 indberetninger vedrører den samme borger. Borgerens
demenssygdom udviklede sig markant i løbet af efteråret 2016, og indgrebene er
vurderet nødvendige af plejepersonalet i samarbejde med sundhedsfagligt
personale. 15 af de 18 indberetninger om ikke lovlig fastholdelse i
hygiejnesituationer vedrører ligeledes førnævnte borger.

På handicap- og psykiatriområdet er den mest markante
ændring fra 2015 til 2016, at antallet af indberetninger om lovlig
fastholdelse/føren er steget fra 27 til 35. De 22 af indberetningerne vedrører
den samme borger, som personalet af og til må fastholde for at hindre selvskadende
adfærd. Fem indberetninger vedrører en anden borger, som er meget
udadreagerende. Der er for alle 35 indberetninger tale om lovlige indgreb
foretaget for at hindre personskade på borgeren selv, personalet eller andre.

Det er Social og Sundheds vurdering, at der blandt ledere
og medarbejdere er stort fokus på at forebygge og undgå magtanvendelser. Der
foregår løbende undervisning om reglerne samt en tæt opfølgning i forhold til
både medarbejdere og borgere, når der har været anvendt magt. Dette sker dels
for at hindre og forebygge magtanvendelser i fremtiden, og dels for at
bearbejde de hændelser, der har været og med henblik på at vurdere, hvordan
lignende situationer kan undgås i fremtiden.

Social og Sundhed vurderer, at beretningen om
magtanvendelse for 2016 giver anledning til at fortsætte følgende indsatser:

· At øge kendskabet til regelsættet i form af f.eks. kurser for
medarbejderne. Der er særligt fokus på nye målgrupper og nye medarbejdere

· At informere om anvendelse af socialpædagogiske tiltag som alternativ
til brug af magt

· At udvikle borgernes handleplaner, så det i højere grad
dokumenteres og tydeliggøres, hvilke initiativer der arbejdes med for at undgå
brugen af magt

· At der tages hånd om det personale, der har været involveret i en
magtanvendelse. Det kan f.eks. ske i form af supervision eller drøftelse af
episoden på personalemøder.

Social og Sundhed vurderer, at det ikke aktuelt er påkrævet
at iværksætte nye tiltag for at forebygge og begrænse magtanvendelse på de
omhandlende områder.

Social og Sundhed har modtaget høringssvar fra Ældrerådet
15. marts 2017. Ældrerådet bemærker, at der har været en stigning i antallet af
indberetninger om magtanvendelser især vedrørende fastholdelse i forbindelse
med sundhedsfaglig virksomhed. En stor del af indberetningerne vedrører samme
borger, og Ældrerådet bemærker, at det er vigtigt, at der hurtigt ansøges om
tilladelse til fastholdelse i hygiejnesituationer, så man undgår løbende
indberetninger. Ældrerådet mener, at videreuddannelse af personalet er vigtigt,
så der til stadighed er fokus på at undgå magtanvendelse af hensyn til både
borgere og personale. Det er vigtigt, at der er kollegial supervision til
rådighed for personale, der har været involveret i magtanvendelse.

Social og Sundhed bemærker, at Ældrerådets anbefalinger om
videreuddannelse og supervision af personalet indgår i indsatsen for at
forebygge magtanvendelse. Social og Sundhed er enig i behovet for opmærksomhed
på, at personalet hurtigt får søgt om de nødvendige tilladelser, så løbende indberetninger
undgås. Dette vil blive videreformidlet i forbindelse med kurser for
personalet.

Social og Sundhed har modtaget høringssvar fra Handicaprådet
17. marts 2017. Handicaprådet har gennemgået beretningen og taget den til
efterretning.

**ØKONOMI**

Der er ingen økonomiske konsekvenser.

**INDDRAGELSE**

Beretning om magtanvendelse har været i høring hos
Handicaprådet og Ældrerådet. Høringssvarene er vedlagt sagen som bilag.

**INDSTILLING**

Direktøren for Social og Sundhed indstiller til Byrådet:

1.    At beretningen tages til efterretning.

2.    At de indsatser, som fremgår af sagen, godkendes.

**BESLUTNING**

***Social- og Sundhedsudvalget, 4. april 2017:***

Fraværende:George Jensen

Indstilles godkendt.

***Økonomiudvalget, 18. april 2017:***

Fraværende:Ingen

Indstilles godkendt.

**Bilag**

|  |  |
| --- | --- |
| Beretning om magtanvendelse overfor voksne 2016 | 710-2017-50417 |
| Ældrerådets høringssvar til beretning om magtanvendelse i 2016 | 710-2017-72951 |
| Handicaprådets høringssvar til beretning om magtanvendelse 2016 | 710-2017-77711 |